ÅRSBERETNING FOR HOVEDSTYRET TFL 2023

Styret har bestått av:

Leder:					Kjell Bernstrøm
Nestleder:				Jan Petter Jensen
Økonomiansvarlig:			Solveig Trollnes
Sekretær:				Hege Kjelvik
Leder O-gruppa:			Mayna Nossen
Leder Ski- og trimgruppa;		Trond Andersen
Leder Turgruppa:			Ingrid Solheim
Leder Budalsvika gruppa:		Einar Skontorp
Leder Hyttegruppa:			Sissel Huseby
Leder Vedlikeholdsgruppa:	Kai Nilsen
Leder Skianlegg gruppa:		Terje Jensen
Leder Løypegruppa:		Morten Skadsem

DRIFTSÅRET 2023:
TFL hadde pr 31.12.23 totalt 1325 medlemmer. Av disse er 770 medlemmer i DNT,
og 75 medlemmer i Barnas Turlag.
Årsmøte 2023 ble avholdt på Ertehytta 14. mars med 29 stemmeberettigede medlemmer til stede. Forslag fra Hovedstyret om å splitte Nestleder/Økonomiansvarlig funksjonen på 2 personer, ble enstemmig vedtatt. Hovedstyret i TFL har i 2023 bestått av 12 personer.
Hovedstyret har avholdt 14 styremøter, og gruppene har avholdt møter internt.
I tillegg har det vært 2 møter bestående av hovedstyret + medlemmer fra gruppene, som har jobbet med Virksomhetsplan/Handlingsplan for 2024-26.
Astrid Watterdal og Vivan Skontorp deltok på DNTs landsmøte i juni.
DNT arrangerte 2 dagers nettverkssamling om Historiske Vandreruter på Festningshotellet i
Halden, 26-27 oktober. Fra TFL deltok Kjell, Einar, Jan Erik og Morten.
Ingrid og Kjell deltok på ledersamling i DNT på Klækken hotell ved Hønefoss, 28-29 oktober.
Det er inngått ny 10 års leieavtale med grunneier av Ertekroken. Inkluderer 1 storsekk bjørkeved i året.
Oppdaterte instrukser for oppgavene til styremedlemmer og grupper, er endelig vedtatt.
Hovedstyret har vedtatt fullmaktmatrise for TFL, etter anbefaling fra kontrollutvalget.
Oversikt over hvem som kan handle på vegne av TFL, og hvilke beløpsgrenser som skal gjelde.
Det er vedtatt HMS-plan for TFL for 2023/24.
Det ble avholdt førstehjelpskurs med opplæring av hjertestarter på Ertehytta 18. oktober. Instruktør var Magne Redi. 
Bommen på Ertemoen er erstattet med elektrisk bom. De som skal ha tilgang til åpning av bom, blir registrert med telefonnummer. Man ringer et tlf.nr til bommen, som åpnes og lukkes automatisk. Har stort sett fungert bra gjennom året. Det er mulighet for å ha bommen åpen ved spesielle anledninger.
Det er etablert en prosjektgruppe for Prestebakkefjella, i samarbeid med Idd Sportsklubb, Prestebakke velforening, Idd og Enningdalen historielag og Østfold skogselskap.
Jobber for bedre tilrettelegging av friluftsliv i området. Ikke gjort noen endelige avtaler enda.

TFL HAR HATT FLERE ARRANGEMENT GJENNOM ÅRET:
5. februar og 6. september:	Kom deg ut dagen – Barnas Turlag
14.april:	TFL-dagen, Styret + Barnas Turlag, Turgruppa, Hyttegruppa, O-gruppa, Skigruppa, Løypegruppa og Vedlikeholdsgruppa.
4-6. mai: 	Offisiell åpning av Hallevägen. Hallevägen er 1 av 18 Historiske vandringsruter satt i gang av Riksantikvaren og DNT.  Denne dagen startet med tog fra Halden stasjon til Ed.  Buss til Rävmarken med åpningsseremoni på svensk side. Avmarsj til Budalsvika der villsvinsgryte ble servert. Neste dag gikk turen videre til Ertekroken/Ertehytta, der det var ny servering og overnatting. Siste dag fortsatte turen mot festningen via Fuglesangskogen. Høytidelig markering på Overberget i festningen, med taler både av ordfører, leder Kjell, Turistforeningen og Riksantikvaren. Servering av marsipankake og kaffe. Deltagerne hadde meldt seg på hele eller deler av løypa. Mye planlegging og logistikk, men alt gikk veldig bra. Generalsekretæren i DNT var på besøk i 9-timen på NRK1 dagen etter, og skrøt veldig av arrangementet. Den helga ble TFL virkelig satt på kartet.
Mange involvert, men det meste falt på Turgruppa og Budalsvika gruppa.
10. juni: 	Haldendagen i Halden sentrum: Stand i Busterudparken. Skigruppa hadde med rulleski og utstyr for prøving, Turgruppa hadde med kart og turprogram, O-gruppa delte ut gratis kart med poster på sydsiden av sentrum.
16. september hadde vi stand i parken under Idrettens dag i Halden med nytt TFL-telt. 
Skigruppa, O-gruppa og Turgruppa deltok sammen med leder Kjell.
27. september var det offisiell åpning av garasjen i Skianlegget med inviterte gjester som har bidratt både med bygg og økonomisk støtte. Ble lagt til siste dagen med Ertetrim for denne sesongen. Pølser, vafler, kaffe og saft ble servert. Dessuten flust med premier til deltagere av årets Ertetrim, - trukket ut på startnummer.
5. november:	 Ertemarka rundt markerte 50 års jubileum. Det ble slått på stortromma med utdeling av marsipankake, boller, kaffe og saft til alle frammøtte. Nærmere 500 personer var møtt fram. Fikk samtidig markert oppgradering av kjøkken, nytt HC-toalett, nye lekeapparater ute og ny grill. Takketale fra leder Kjell og utdeling av blomster til Sparebank1stiftelsen Halden, Berg sparebank, HA-Halden/Sparebankstiftelsen DNB, Byggmester Bjørn Larsens eftf og Fredriksten Rotary som har bidratt økonomisk til disse prosjektene.
Ble en festdag med Halden Arbeiderblad til stede og god omtale i avisa i etterkant.
Hyttegruppa, Turgruppa og Barnas Turlag samarbeider om dette årlige arrangementet.
Det samme gjelder for årets siste arrangement; Nissesøndag 10. desember. 
Flott vinterstemning, trekkspillmusikk ved Karsten Sandtorp og utdeling av 97 nisseposer fra skogsnissen Asbjørn Nao Pedersen.
12. desember kunne vi gjøre litt stas på alle tillitsvalgte som hadde anledning, med julemat, kake og kaffe. 

O-gruppa – Turorientering - Ertetrimmen
Vi har fortsatt TFL-løpere som deltar i O-løp rundt omkring, pluss noen gode, gamle travere som deltar i Ife Atomens ukentlige treningsløp. Flere av disse er også ivrige deltakere i Turorientering rundt om i Halden distriktet. Turorientering krever mye forberedelser. Arbeidsoppgavene deles mellom HSK, Gimle IF, TFL og Idd Sportsklubb. Det er fortsatt stor interesse for turorientering i Halden. 286 personer har deltatt i 2023.
Må gi honnør til Mayna som også er primus motor for Ertetrimmen. Styret vedtok å flytte Ertetrimmen til onsdager dette året. Mye forberedelser også her, med oppsett av mannskap til registrering, tidtaking og kiosksalg for til sammen 15 onsdagskvelder. Hun har fått hjelp av Hans og Liv Marit, men en må trekke i trådene! Hadde gode deltakerantall på våren, men noe mindre på høsten. Det gjenstår 1 år av 3 års avtalen med Sparebank1Østfold Akershus.
Mayna har også vært pådriver til månedlige trivselskvelder på Ertehytta i åpningstida på torsdager.

Ski og trimgruppa
Det har dessverre vært en markant nedgang blant ungdom 13 år og eldre, som trener og konkurrerer i langrenn. Mange mistet interessen i løpet av pandemien, og har ikke kommet tilbake. Gjelder ikke bare hos oss, men også i Østfold og resten av landet.
Mer gledelig at yngre i aldersgruppe 6-12 år har vært økende i 2023. De har hatt ukentlige treninger fra januar og ut april, og fra september og ut året 2 treninger pr uke.
Liv Marit m/hjelpere har besøkt SFO på barneskoler i Halden, der elevene har fått prøvd rulleski. Det har ført til økt rekruttering på treningene. Vi har kunnet kjøpe rulleski og utstyr til utlån, takket være økonomisk bidrag fra Halden Idrettsråd, levert av Intersport Halden.
Veldig populært at 2 av våre unge, men erfarne skiløpere Agnes Andersen og Elina Ugland har medvirket som faste trenere.
9 skiløpere fra TFL har deltatt i ca 15 forskjellige skirenn gjennom året. Brødrene Sondre og Fredrik Signebøen har vært ivrige og deltatt i Birkebeineren / UngdomsBirken. Sondre har også deltatt i Norgescup-renn og Fredrik har deltatt i Hovedlandsrennet.
Alltid gledelig å registrere at også skiløpere som tidligere har representert TFL, fortsatt er mer eller mindre aktive. Vi har også noen seniorer som deltar i Turrenn i inn- og utland.
Grunnet dårlige vær- og føreforhold, ble det bare gjennomført 2 Telenorkarusell renn i 2023.
Derimot var «Barnas Skileiker» i Skianlegget 21. januar svært vellykket. Flotte forhold og nærmere 100 barn fra 3-12 år som deltok i ulike skiaktiviteter.
TFL var vertskap og medarrangør.

Turgruppa
Alle planlagte turer ble gjennomført. Varierende oppmøte, men ingen turer avlyst.
3. mai arrangerte de Opptur for 125 elever fra 8. klasse ved Risum ungdomsskole. Dette er i skoletida, og da passer det fint at pensjonister fra TFL bidrar med hjelp.
Turgruppa bidro med turledere til den offisielle åpningen av Hallevägen. Ann Kristin og Vivan sørget for bevertning både på Budalsvika, Ertehytta og i Festningen. Ingen enkel oppgave!
10. juli arrangerte de tur for Ukraina flyktninger i Ertemarka. En rute rundt Lille Erte og en langs veien. Utgangspunktet var Ertemoen, og det ble organisert transport tur/retur fra Halden sentrum. Framme ved Ertehytta ble det spandert vafler, kaffe og is. Et populært tiltak som ønskes gjentatt.
Årets seniortur gikk til Kamben Høyfjellshotell på Golsfjellet med 22 deltakere.

Barnas Turlag har hatt 2 overnattingsturer til Hankø og Budalsvika. Dessuten faste arrangement som Kom deg ut-dagene, Ertemarka rundt og Nissesøndag.

Budalsvika - Ertekroken
Begge hyttene har hatt godt besøk gjennom året. Budalsvika har registrert 249 overnattinger. Utenom jevnlig tilsyn og henting av søppel, har det vært 2 dugnadshelger m/ vedhogst og vedlikehold.
Årets høydepunkt var i forbindelse med åpningen av Hallevägen med 40 gjester/deltakere som fikk servert villsvingryte. Ble fraktet inn med båt av Viggo Løvås, Ann Kristin og Vivan. Litt av en logistikk!
Ertekroken har registrert 106 overnattinger.

Hyttegruppa
All honnør til Sissel som har vært pådriver til oppgradering av kjøkken samt nye lekeapparater ute. Dessuten har det blitt kjøpt inn nye sofaer i den lille peisestua. Hun har hatt god hjelp fra resten av Hyttegruppa, og ikke minst god hjelp fra Vedlikeholdsgruppa og Løypegruppa. Det ble søkt og innvilget økonomiske tilskudd som dekker de fleste utgifter, men det ligger også mange dugnadstimer bak!
Årets høydepunkt var markeringen av Ertemarka rundt 5. november, som rundet imponerende 50 år!
Hytta var utleid 15 dager.

Vedlikeholdsgruppa
Denne gjengen møtes tirsdager gjennom mesteparten av året. Vi har mye anlegg å ta vare på. Både ved Ertehytta, Skianlegget og lysløypa. Noe er planlagt og noe oppstår undervegs. Garasjen i Skianlegget er ferdigstilt, installert nye porter i garasjen på Ertehytta, tettet lekkasje på tak av damegarderobe, reparert vannlekkasje som oppstod mellom Ertehytta og garderobene. Det er gravd grøft til elektrisk bom på Ertemoen, for framføring av strøm. I tillegg kommer vanlig vedlikehold som gressklipping og annet forefallende. Godt samarbeide med Hyttegruppa, Løypegruppa og Skianlegget. Godt jobba av alle sammen!



Skianlegget
Ingen produksjon av snø på nyåret. Det som ble produsert på slutten av 2022 ble kjørt ut og preparert, men rakk ikke til hele anlegget. Ble en forholdsvis kort skisesong, med mye mildvær.
Har fått til mer samarbeid med Halden kommune. De bisto med kantklipper for klipping av gress, buskas og lupiner mellom løypene.
Uke 32, 7-12 august var det slovenske skilandslaget med trener Ola Vigen Hattestad, på treningssamling i Halden. Stor stas da de hadde treningsøkter i Skianlegget vårt. Vår egen Sondre Signebøen fikk delta på en intervalløkt på rulleski og imponerte stort! 
15 november startet ny produksjon av snø så smått, men fra 26. november var det full snøproduksjon. Stabil lang, kald periode gav masse snø. Allerede 11. desember var en sløyfe på 800m preppa og klar med skispor. Dette var mulig takket være avtale med kommunen om fristilling av Morten Andreassen m/ mannskap og maskiner som kunne bidra med produksjon, utkjøring og preparering på dagtid, i samarbeid med gruppas egne medlemmer. Det koster penger, men er nødvendig for å utnytte resursene maksimalt. Ble nok satt rekord i mengde snø produsert noensinne. Hele anlegget fylt med kunstsnø og natursnø i tillegg. Ypperlige skiforhold i hele anlegget før nyttår skjer ikke så ofte.

Løypegruppa
Størsteparten av jobben i 2023 har vært tilknyttet Hallevägen. Den følger stort sett eksisterende stier, men det er også etablert nye stier. Dette innebærer mye rydding, klopper, merking og skilting. Blir en del bæring til steder langt unna kjørbar vei.
Løypegruppa har også bidratt til montering av nye lekeapparater utenfor Ertehytta, og gjenoppfrisket aktivitetsløypa. 
På slutten av året kunne de også ta i bruk snøscooteren og kjøre skispor i lysløypa og gjennom Siljedalen mot Kula. Lenge siden vi hadde slike snøforhold i Ertemarka.

Økonomi
Økonomien i laget er god og bærekraftig., og vi hadde ca 2 mill på bok pr 31.12.2022. Av dette utgjør ca kr. 450.000 inntekter for 2024, men som er forskuddsutbetalt i 2023. 
Året som helhet ga oss et overskudd på kr 244.050.
Vi hadde store strømutgifter da vi produserte snø i november og desember. Ved å stenge halve lysløypa tidligere på året, halverte vi strømutgiftene for den.
Vi har fått støtte fra både Sparebank1stiftelsen Halden og Berg Sparebank til snøproduksjon i Skianlegget med til sammen kr. 150.000 denne sesongen. Vi har brukt i underkant av kr 100.000 i strømutgifter i forbindelse med snøproduksjon i november/desember. Utkjøring av snøen til løypetraséen utgjør kr. 83.500 til Halden kommune til dekning av lønnskostnader. Halden kommune støtter med kr 20.000 som de godskriver på fakturaen. Tilskuddet fra bankene utbetales i etterkant ved bekreftelse av utgiftene. 
HSK-stiftelsen har gitt oss en støtte på kr. 50.000 til drift av Skianlegget, det er femte gang vi har fått en slik støtte som har vært et veldig nyttig bidrag til driften av det flotte anlegget.
Vi har fått kr 200.000 i tilskudd fra Sparebank1stiftelsen Halden og Berg Sparebank til oppgradering av Ertehytta, kjøkken og nye salongmøbler, to utebord med benker og tak. Gjennom HA-støtte/Sparebankstiftelsen DNB har vi fått kr. 52.500 til de nye lekeapparatene ved Ertehytta, og vi har fått ny grill fra Fredriksten Rotary.
Momskompensasjon for garasjen som ble ferdig høsten 2022, ble utbetalt med kr 287.346 i 2023.
Hallevägen DNTprosjekt/historisk vandrerløype har fått kr 120.000 i støtte til prosjektet fra DNT i 2022, overført til 2023 hvor utgiftene er kommet. I tillegg er det bevilga kr 100.000 fra DNT som blir utbetalt ved dokumentasjon av utgifter til vippeskilt. Sparebank1stiftelsen Halden har bidratt med kr. 25.000 til transport i forbindelse med åpningen av Hallevägen.
«Opptur» tilskudd fra Viken fylkeskommune med kr 15.000 til dekning av buss for ungdomsskoleelever på dagstur.
Sparebank1stiftelsen Halden har støttet med kr. 25.000 til ny brosjyre «Ertemarka» - Ertemarkas geologiske historie.

Vi har satt opp to skilt med «Frivillig Parkeringsavgift» på kr. 20 på parkeringsplassen på Ertemoen. Vi har store utgifter til vedlikehold, brøyting og strøing. Det har i 2023 gitt kr 10.000 i inntekt.
Vi har hatt løpende avtale med Sørby utleie gjennom flere år, hvor vi får låne/leie maskiner og utstyr gratis inntil kr 50.000 pr år.
Må virkelig gi en kjempestor honnør til våre lokale bankinstitusjoner; Sparebank1stiftelsen Halden, Berg sparebank og Sparebank1Akershus Østfold.
Vi leser ukentlig i avisa om utallige små og store prosjekter i Halden de støtter økonomisk.
Uten disse gavene hadde det vært vanskelig å finansiere aktiviteter og anlegg. 

TFL har deltatt på 2 betalte dugnader i 2023; sykkelrittene Tour of Scandinavia og Grenserittet. Innbragte til sammen 29 520,-
Hovedstyret vedtok i 2023 å melde TFL ut av fellesorganisasjonen «Allsammen».
Vi har fått vederlag kr 56 484,- fra tidligere opptjente midler i Allsammen.

Viken idrettskrets/Grønt lys for idretten bevilget i 2023 10 millioner kroner til strømbesparende tiltak i idrettslag i Viken. Søknad måtte sendes innen november 2023. TFL sendte søknad for omlegging til ledlys i lysløypa. Søknaden er godkjent.  Gjenstår å se om vi får nødvendige tippemidler før i kan starte dette prosjektet.

Disse har gitt oss små og store bidrag i 2023:

Sparebank1 Østfold Akershus
Sparebank1stiftelsen Halden
Berg Sparebank
HA-Halden/Sparebankstiftelsen DNB
HSK stiftelsen
Kulturmidler gjennom Idrettsrådet
Lokale aktivitetsmidler (LAM)
Viken fylkeskommune
Allsammen/Dugnadsmidler
Sponsorer
Gaver fra privatpersoner

Vi vil til slutt rette en stor takk til alle våre medlemmer og ikke minst våre tillitsvalgte, som bruker sin fritid for å tilrettelegge aktiviteter, og vedlikehold av våre anlegg.
Vi takker selvfølgelig også våre små og store sponsorer, bidragsytere og grunneiere for godt samarbeid gjennom året!
Hege Kjelvik
sekretær





